送吳蜀州還朝
作者：郭印
朝代：宋

paragraphs: 達官視貧賤，遼絕間天壤。
門墻奥莫窺，鼎茵恣居享。
令行雷風前，氣吐虹霓上。
陋彼衡門流，揮斥同草莽。
堂堂吳蜀州，浩氣深涵養。
毫端掃千軍，胸次包萬象。
驕色盡耘耡，儒林植標榜。
自憐爨下焦，亦值知音賞。
方當出肺肝，晨夕趨函丈。
金闕佇公歸，無由挽輪鞅。
拭目上巖廊，獻納攄忠讜。
網羅寒畯姿，直道光吾黨。